過潼關
作者：石介
朝代：宋

paragraphs: 昔帝御中原，守國用三策。
上策以仁義，天下無能敵。
其次樹屏翰，相維如盤石。
最下恃險固，棄德任智力。
驅馬過潼關，覽古淚潸滴。
開元帝道明，百蠻奉周曆。
田野富農桑，邊隅無寇賊。
紫宸日視朝，潼關夜常闢。
天寶君政荒，宮闈養虺蜴。
恩愛成怨疾，心腹生毒螫。
朝聞發漁陽，暮已卷河北。
鳴鼓渡潼關，矢及乘輿側。
重門徒爾設，關吏安所職。
始知資形勢，不如脩道德。